REGULAMENTUL (CE) NR. 416/2009 AL COMISIEI
din 20 mai 2009
privind repartizarea între „livrări” și „vânzări directe” a cotelor naționale de lapte stabilite pentru 2008/2009 în anexa IX la Regulamentul (CE) nr. 1234/2007 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 69 alineatul (1) coroborat cu articolul 4,
întrucât:
(1)
Articolul 67 alineatul (2) din Regulamentul (CE) nr. 1234/2007 prevede că producătorii pot dispune de una sau două cote individuale, pentru livrarea și, respectiv, vânzarea directă, iar conversiunea cantităților de la o cotă la alta poate fi realizată numai de către autoritatea competentă a statului membru, la solicitarea temeinic justificată a producătorului.
(2)
Regulamentul (CE) nr. 415/2008 al Comisiei din 8 mai 2008 privind repartizarea între „livrări” și „vânzări directe” a cantităților de referință naționale stabilite pentru 2007/2008 în anexa I la Regulamentul (CE) nr. 1788/2003 al Consiliului (2) stabilește repartizarea între „livrări” și „vânzări directe” pentru perioada cuprinsă între 1 aprilie 2007 și 31 martie 2008 pentru toate statele membre.
(3)
În conformitate cu articolul 25 alineatul (2) din Regulamentul (CE) nr. 595/2004 al Comisiei din 30 martie 2004 de stabilire a normelor de aplicare a Regulamentului (CE) nr. 1788/2003 al Consiliului de stabilire a unei prelevări în sectorul laptelui și al produselor lactate (3), statele membre au notificat cantitățile care au fost convertite definitiv la cererea producătorilor în cote individuale pentru livrări și pentru vânzări directe.
(4)
În conformitate cu Regulamentul (CE) nr. 248/2008 al Consiliului din 17 martie 2008 de modificare a Regulamentului (CE) nr. 1234/2007 în ceea ce privește cotele naționale pentru lapte (4), cotele naționale totale pentru toate statele membre au crescut începând de la 1 aprilie 2008. Statele membre, cu excepția Maltei care nu are vânzări directe din cota sa națională, au notificat Comisia cu privire la repartizarea între „livrări” și „vânzări directe” a cotei suplimentare.
(5)
Prin urmare, este necesar să se stabilească repartizarea între „livrări” și „vânzări directe” a cantităților naționale valabile pentru perioada cuprinsă între 1 aprilie 2008 și 31 martie 2009, stabilite în anexa IX la Regulamentul (CE) nr. 1234/2007.
(6)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Repartizarea între „livrări” și „vânzări directe” a cantităților naționale valabile pentru perioada cuprinsă între 1 aprilie 2008 și 31 martie 2009, stabilite în anexa IX la Regulamentul (CE) nr. 1234/2007, este prevăzută în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 mai 2009.